KIRJALLINEN KYSYMYS E-3423/00

esittäjä(t): Ioannis Marínos (PPE-DE) komissiolle

(7. marraskuuta 2000)

Aihe: Polttoaineiden verorasitus Kreikassa

Euroopan komission verotuksen ja tulliliiton pääosasto julkaisi heinäkuussa 2000 erittäin mielenkiintoisen yhteenvedon jäsenvaltioiden tiettyjen tuotteiden verotustaakasta otsikolla Excise Duty Tables (Valmisteverotaulukot). Kyseisessä asiakirjassa viitataan myös Kreikan polttoainehintoihin, ja siitä käy ilmi, että teollisuuden ja kaupallisiin tarkoituksiin käytetyn dieselöljyn luokassa (gas oil used for industrial or commercial purposes) Kreikassa peritään veroa 252,55 euroa 1 000 litraa kohden, kun vähimmäisvero neuvoston 19. lokakuuta 1992 hyväksymän direktiivin 92/82(1) mukaan on 18 euroa 1 000 litraa kohden. Sama 252,55 euron vero 1 000 litraa kohden peritään myös lämmitystarkoituksiin käytetystä dieselöljystä (gas oil used for heating purposes). Vastaava tilanne vallitsee myös luokassa nestekaasu ja metaani (liquid petroleum gas and methane), jonka osalta edellä mainittu direktiivi ei ehdota mitään verotuksen alarajaa, mutta Kreikassa peritään 13,69 euroa 1 000 kiloa kohden.

Pyytäisin Euroopan komissiota ilmoittamaan minulle, vastaavatko edellä esitetyt kyseisen asiakirjan luvut todellisuutta, ja mikä on sen kanta Kreikan polttoaineiden verorasitukseen, kun otetaan huomioon, että Kreikan hallitus itsepintaisesti väittää, että Kreikan polttoaineiden verotus on Euroopan keveimpiä eikä verotusta ole varaa lieventää, mikä ei Eurostatin tietojen perusteella pidä paikkansa. Kun tiedetään, että teollisuuden polttoöljyn verotusaste on maailman neljänneksi korkein, herää kysymys, miten voidaan parantaa Kreikan teollisuuden kansainvälistä kilpailukykyä, joka on jo valmiiksi EU:n heikoin?

Lisäksi pyytäisin komissiota arvioimaan yleisesti polttoaineiden verotusta Euroopan unionissa ja verotuksen roolia Euroopan talouksien kasvuvauhdin ja kansainvälisen kilpailukyvyn kannalta ajankohtana, jona Yhdysvallat nauttii huomattavasti nopeammasta kasvuvauhdista, joka voi johtua myös siitä, että nestemäisten polttoaineiden verorasitus on Yhdysvalloissa selvästi pienempi kuin Euroopassa.

(1) EYVL L 316, 31.10.1992, s. 19.

Frederik Bolkesteinin komission puolesta antama vastaus

(22. joulukuuta 2000)

Komissio julkaisee valmisteverotaulukoita tarjotakseen ajantasaista tietoa jäsenvaltioiden mineraaliöljyihin, alkoholijuomiin ja valmistettuihin tupakkatuotteisiin soveltamista verokannoista.

Kuten kyseisessä julkaisussa aivan oikein mainitaan, Kreikka soveltaa samaa valmisteverokantaa sekä moottoripolttoaineena että teollisiin ja kaupallisiin tarkoituksiin käytettävään kaasuöljyyn. Tämä verokanta on kivennäisöljyjen valmisteverojen rakenteiden yhdenmukaistamisesta 19. lokakuuta 1992 annetun neuvoston direktiivin 92/81/ETY(1) 8 artiklan 3 kohdassa mainittu 252,55 euroa/1 000 litraa. Se noudattaa myös kivennäisöljyjen valmisteverojen määrien lähentämisestä 19. lokakuuta 1992 annettua neuvoston direktiiviä 92/82/ETY(4), jolla otettiin käyttöön erityinen yhdenmukaistettu paljouden perusteella kannettava valmistevero, jonka taso muodostaa kunkin jäsenvaltion soveltaman vähimmäisverokannan. Yhteisön lainsäädännössä annetaan jäsenvaltioille mahdollisuus soveltaa käytännössä verokantoja, jotka voivat ylittää selvästi nämä yhteisön vähimmäisverokannat taikka olla täysin tai lähes samantasoisia, jotta voidaan ottaa huomioon kansallisen politiikan erityistavoitteet.

Kreikan moottoripolttoaineena käytettävään öljyyn soveltaman veron määrä on 252,55 euroa/1 000 litraa ja lämmitysöljyyn soveltaman veron määrä 18,71 euroa/1 000 litraa(2). Nämä ovat hyvin lähellä yhteisön vähimmäisverokantoja, jotka ovat 245 ja 18 euroa/1 000 litraa. Nämä verokannat kuuluvat todellakin kolmen alhaisimman jäsenvaltioissa nykyisin sovellettavan verokannan joukkoon. Lämmitykseen käytettävään nestekaasuun ja metaaniin Kreikka soveltaa verokantaa 13,69 euroa/1 000 kg, vaikka yhteisön vähimmäisverokanta on 0 euroa/1 000 kg.

Neuvoston direktiivin 92/81/ETY 8 artiklan 3 kohdassa mainittuihin teollisiin ja kaupallisiin tarkoituksiin käytettävään kaasuöljyyn Kreikka soveltaa veroa, joka on 252,55 euroa/1 000 litraa, kun yhteisön vähimmäisverokanta on 18 euroa/1 000 litraa. Kreikan raskaaseen polttoöljyyn soveltama vero on 39,56 euroa/1 000 kg, kun taas yhteisön vähimmäisverokanta on 13 euroa/1 000 kg.

Yhteisön lainsäädännössä ja erityisesti neuvoston direktiivin 92/81/ETY 8 artiklan 3 kohdassa annetaan kullekin jäsenvaltiolle mahdollisuus soveltaa verovalvonnassa tiettyihin teollisiin ja kaupallisiin tarkoituksiin käytettävään kaasuöljyyn, nestekaasuun, metaaniin ja lentopetroliin alennettua valmisteverokantaa, joka ei saa olla alhaisempi kuin direktiivissä 92/82/ETY vahvistettu valmisteveron vähimmäismäärä. Tätä varten ei edellytetä yhteisön ennakolta antamaa lupaa.

Komission teettämä analyysi mineraaliöljyjen verotuksen vaikutuksesta Kreikan teollisuuden kilpailukykyyn osoittaa, että valmisteverojen muutoksilla, jotka sisältyvät komission ehdotukseen neuvoston direktiiviksi energiatuotteiden verotusta koskevan yhteisön kehyksen uudistamisesta(3), olisi lievä myönteinen vaikutus bruttokansantuotteeseen, työllisyyteen ja kauppataseeseen, jos niiden ansiosta saatavat lisätulot käytettäisiin sosiaaliturvamaksujen alentamiseen. Mitä tulee eroon kilpailukyvyssä Euroopan eri talouksien välillä, ei ole näyttöä siitä, että maat, joissa mineraaliöljyjen valmisteverot ovat korkeimmat, olisivat kilpailukyvyltään heikoimpia. Huomion kiinnittäminen hyvin kapea-alaisesti mineraaliöljyjen verotukseen ei anna asianmukaista kuvaa kilpailukyvyn monista eri tekijöistä. Jos valmisteverot korvattaisiin muilla veroilla, tällaisen muutoksen vaikutus kilpailukykyyn olisi epävarmaa ja riippuisi muutoksen yksityiskohdista.

Ei pidä unohtaa, että mineraaliöljyihin sovellettavien yhteisön valmisteverojen määrä on pysynyt nykyisellään 1. tammikuuta 1993 alkaen. Mitä tulee pyyntöön laatia yleinen arvio polttoaineiden verotuksen vaikutuksesta Euroopan talouksien kasvuvauhtiin ja kansainväliseen kilpailukykyyn Yhdysvaltoihin verrattuna, komissio toteaa, että energiatehokkuus on Euroopan yhteisössä huomattavasti suurempi kuin Yhdysvalloissa, mikä johtuu ainakin osittain siitä, että korkeampi verotus yhteisössä kannustaa säästämään polttoainetta.

(1) EYVL L 316, 31.10.1992.

(2) Tätä verokantaa sovelletaan 16.10.2000 27.4.2001; muulloin sovelletaan tavanomaista verokantaa 252,55 euroa/1 000 litraa.

(3) KOM(97) 30 lopullinen.

(4) EYVL L 316, 31.10.1992.